Der har været afholdt Hjallerup Marked siden 1744, og årets udgave tegner til at blive en af de varmeste. Tre dage med sol, varme og hurtige handler venter forude. Nordjyllands Politi er som altid på plads i forbindelse med starten på Hjallerup Marked. Og betjente melder om en fredelig start på Nordeuropas største kræmmermarked. - Det har været meget roligt. Færdselsbetjentene har torsdag aften stoppet 550 biler, og der blev noteret 30 sager på blokken. Heraf er to bilister taget med sprit i blodet, fortæller vagtchef Heine Hansen fra Nordjyllands Politi. Markedet blev indledt med koncert og et kæmpe fyrværkeri torsdag aften, og der markedet fortsætter frem til søndag. Markedet er i høj grad båret frem af frivillige, der via deres arbejde i markedsdagene tjener penge til byens foreningsliv.
Nordeuropas største kræmmermarked kom fra land i god ro og orden. Tre dages marked i sol og varme venter forude.